I seks dage har vinderen af TV2 Nords ”Udfordringen”, Signe Nyholm Thomsen, skridt for skridt bevæget sig tættere og tættere på den ultimative destination, Uhuru Peak på toppen af Kilimanjaro. Med på turen mod Afrikas højeste punkt er Signes mor, Susanne Nyholm, ekspeditionsleder Jon Lindberg, videojournalist fra TV2 Nord, Robert Bedsted samt den lokale guide Jeffrey. Mandag gik turen fra Barranco til Karanga. En tur, holdet gennemførte i silende regn og temperaturer under fem grader. Mor viser tegn på højdesyge Trods dårlig mobilforbindelse er det igen lykkedes at sende en opdatering hjem. Holdet skriver, at Signes mor, Susanne, mandag begyndte at vise små tegn på højdesyge med hovedpine og hævede fingre. - Turen er gået over al forventning for mig, men jeg har været meget bekymret for min mor. Flere steder klatrede vi på klippevægge med store frie fald lige bagved. Ét forkert skridt og så kommer man rigtig alvorligt til skade eller dør. Så når mor har været så presset på grund af højden, har det flere gange været meget risikabelt, siger Signe Nyholm Thomsen. Jo højere op, ekspeditionen kommer, jo lavere er ilttrykket, og med tegn på højdesyge samt kulde og regn har turen til Karanga ikke ligefrem været nogen badeferie for Susanne Nyholm. - Det er frygteligt hårdt og demotiverende at gå, klatre og kravle i silende regn i mange timer i træk, siger hun. Nu gælder det toppen Tirsdag morgen er meldingen, at Susanne har fået det bedre. Nu forsøger holdet at nå Kosovo Camp, og går alt efter planen, ankommer de tirsdag eftermiddag. I Kosovo Camp skal de hvile sig, inden den sidste etape går løs ved midnatstid. Håbet er at ramme Stella Point, altså kraterkanten, syv timer senere til solopgang onsdag morgen. Fra Stella Point går turen videre til Uhuru Peak – Afrikas højeste punkt. En tur på cirka en times varighed. Turen til Kilimanjaro bliver filmet til et program, der vises senere på året på TV2 Nord Salto og tv2nord.dk/tv. Se første afsnit af "Udfordringen" herunder - og find hele serien her.

Opsummering:
Vinderen af ”Udfordringen” er godt kørende i sit forsøg på at nå til toppen af Kilimanjaro. Hun bekymrer sig mest for sin mor, der også er med på bjerget.